Vuurwarm stryd oor voorbereide kos woed voort(Foto: pixabay) Die minister van samewerkende regering en tradisionele sake, Nkosazana Dlamini-Zuma, het oënskynlik ter elfder ure ingegryp om haar eweknie by handel en nywerheid te red van ŉ hofsaak oor die verkoop van warm en voorafbereide kos. Dean Macpherson, die DA se woordvoerder oor handel en nywerheid, het Maandag gesê Dlamini-Zuma het inderhaas die afsonderingsregulasies aangepas waarin die verkoop van voorafbereide kos uitdruklik verbied word. Dié wysiging is in Maandag se Staatskoerant gepubliseer. Volgens Macpherson was minister Ebrahim Patel in ŉ enorme openbare verleentheid nadat hy op 16 April – voordat die nuwe regulasies afgekondig is – gesê het die verkoop van klaargemaakte kos word verbied. “Dit was duidelik onregmatig en Patel moes op sy kabinetskollega staatmaak om sy regsnagmerrie uit die weg te ruim.” Die DA was gereed om die Pretoriase hooggeregshof te nader om Patel se opmerkings onregmatig te verklaar en vir ŉ persoonlike kostebevel teen hom te vra. “Vandag se wysiging maak wat eens onwettig was [die opmerkings], nou wettig en is kortsigtig en gemeen, veral vir gesondheidswerkers op die voorste linies, vir diegene wat ŉ veiligheidsdiens lewer, noodsaaklike diensverskaffers en vervoerwerkers soos vragmotorbestuurders wat staat maak op voorafbereide maaltye om hul werk te doen,” het Macpherson gesê. (Argieffoto: pixabay) Die DA het ook gesê die besluit is ŉ groot terugslag vir bejaardes wat nie meer in staat is om hul eie kos voor te berei nie. DA-leier John Steenhuisen wou vandag ook weet wat die definisie van “warm” is en of daar ŉ verskil tussen koel, warm en brand is. “Kan dit betrekking hê op koue, warm kerrie?” het hy gevra. “Wanneer jy op ŉ onbenullige manier begin reguleer eindig dit gewoonlik nie goed nie en alle welwillendheid verdwyn,” het Steenhuisen op Twitter gesê. Die organisasie Helpende Hand het Maandag ook skerp kritiek uitgespreek teen die verbod. Dr. Elsha Hermann, ’n maatskaplike werker van Helpende Hand, het gesê talle bejaardes is afhanklik van afgelewerde voorbereide etes en die minister het hulle die afgelope week in ’n krisis gedompel. Klaar gaar, voorbereide etes is ’n noodsaaklike diens wat volgens Helpende Hand steeds aan gemeenskappe voorsien moet word. “Indien hierdie diens opgeskort word, staan ons die kans dat talle mense nie weens die Covid-19-pandemie nie, maar weens ’n tekort aan voedsel kan sterf,” het sy gesê. Die organisasie Sakeliga het Patel ook die afgelope naweek gevra om ŉ onderneming te gee dat hy sy uitsprake oor die produksie en verkoop van “voorbereide”, “warm” en “gekookte” kos terugtrek. Indien hy dit nie doen nie, sou Sakeliga hom tot die hof wend. (Argieffoto) Daniël du Plessis, ŉ regsontleder vir Sakeliga, het Maandag gesê Patel het die naweek gevra vir uitstel om terugvoer te gee én die organisasie na ŉ vergadering genooi waar besin sou word oor kreatiewe oplossings vir die kwessie. “Intussen het hulle die nuwe regulasies afgevaardig en ons is bietjie teleurgestel dat die regering só opgetree het,” het Du Plessis gesê. Volgens hom glo Sakeliga die regulasies is irrasioneel en dra nie by tot die voorkoming van Covid-19 nie. Koue, gaargemaakte kos kan verkoop word, maar nie warm kos nie. Hy het bygevoeg dit is ook strydig met voorstelle soos dié deur die Wêreldgesondheidsorganisasie dat restaurante wegneemetes bedien en mense so aangemoedig word om minder tyd in supermarkte te spandeer. “Daar moet ŉ rasionaal vir die regulasies wees. Ons is tans besig om regsadvies in te win en moet nog besluit of ons voortgaan met die regsaksie.” Aldus Du Plessis het hulle klagtes van byvoorbeeld die eienaars van biltongwinkels gekry dat hulle gedwing word om hul deure tydens die afsonderingstydperk te sluit.